בית הכנסת קהל שלום

בית הכנסת "קהל שלום" (ביוונית: Συναγωγή Καχάλ Σαλόμ) ברודוס הוא בית הכנסת הוותיק ביותר ביוון. בבית הכנסת ובחדרים הסמוכים נמצא המוזיאון היהודי של רודוס.

== היסטוריה ==

לקהילה היהודית ברודוס היסטוריה מפוארת ועתיקה. במשך 500 השנים האחרונות הושפעו יהודי רודוס מתרבות מגורשי ספרד שחלק גדול מהם הפליגו לאורך הים התיכון ומצאו מקלט באי רודוס ובערים אחרות כמו סלוניקי ביוון או איסטנבול ואיזמיר שבטורקיה. בתחילת המאה העשרים עזבו יהודים רבים את רודוס, בחיפושיהם אחר פרנסה טובה יותר, או מפחד הכרזת החוקים האנטישמיים. בשנת 1930 מנתה הקהילה היהודית כ-4,000 איש.

בשנת 1944 נכבש האי רודוס על ידי הגרמנים, וב-23 ביולי בשנה זו נאסרו כל יהודי רודוס (1,673 במספר) והוגלו למחנות השמדה באושוויץ ורק 151 נפשות שרדו.

בית הכנסת קהל שלום נבנה בשנת 1577 בשם "קהל קדוש לשלום" והוא התקיים לצד חמישה בתי כנסת נוספים שפעלו בשכונה היהודית לה ג'ודריה עד מלחמת העולם השנייה.

כיום יש בבית הכנסת ובחדרים הסמוכים את המוזיאון היהודי של רודוס המשרת תיירים רבים המבקרים באי וכן תושבים לשעבר ובני משפחותיהם החוזרים ומבקרים בו. בית הכנסת משמש לתפילות רק בראש השנה ויום כיפור. חלקו הדרומי של בית הכנסת מאכלס מוזיאון המתאר את יהודי העיר רודוס, תרבותם ואורח חייהם לפני השואה, ומציג פריטים רבים ותמונות אותנטיות.

== מבנה ==
פנים בית הכנסת "קהל שלום" מעוצב בהתאם למסורת הספרדית, כאשר תיבת התפילה ממוקמת במרכז ופונה דרום-מזרחה לכיוון ירושלים. הרצפה מקושטת באבני מוזאיקה שחורות ולבנות בהתאם למוטיב המיוחד לעיר העתיקה של רודוס. חריגה העובדה, שבקיר המזרחי מוצבים שני היכלים, בשני צידי הדלת.

ישנו יציע נפרד (עזרת נשים) אשר נבנה ב-1930. לפני כן, נהגו הנשים לשבת בחדרים סמוכים לקיר הדרומי של בית הכנסת, דרכו השקיפו הנשים לתיבת התפילה דרך חלונות מסורגים ומקושטים. בין החדרים, קיים גם חדרון ששימש כמקווה.

בחצר המזרחית של בית הכנסת, במקום בו הייתה פעם מזרקה, אשר שימשה את הכוהנים לפני הברכות, קבוע לוח קיר בו חרוט תאריך 5338, חודש כסליו (כנראה מזמן בניית בית הכנסת בשנת 1577). חצר נוספת בצד המערבי של בית הכנסת מוביל לספרית הישיבה, אך זו נהרסה בהפצצות מלחמת העולם השנייה בשנת 1944.

בצדה הימני, לפני הכניסה לבית הכנסת, ניצב לוח זיכרון גדול ובו רשומים כל שמות המשפחות היהודיות מרודוס קורבנות השואה.

== גלריה ==
<gallery>
קובץ:Rosi, Kahal Shalom Synagogue 02.JPG|דלת הכניסה לבית הכנסת
קובץ:Dosiadou, Rodos.jpg
קובץ:Rhodes Synagogue1.JPG|בית הכנסת - מבט מהכניסה המזרחית
קובץ:בית הכנסת קהל שלום מעזרת נשים.jpg|פנים בית הכנסת מעזרת נשים
קובץ:Rhodes Synagogue.JPG|פנים בית הכנסת
קובץ:Gedenktafel am Eingang der Synagoge.jpg|לוח למשפחות הקהילה שנרצחו בשואה 
</gallery><br />

== ראו גם ==
* יהודי רודוס
* יהדות יוון
* יהדות רודוס

==קישורים חיצוניים==

* [http://www.rhodesjewishmuseum.org אתר האינטרנט של בית הכנסת]
* [https://web.archive.org/web/20190518081155/http://www.jewishrhodes.org/ אתר האינטרנט של הקהילה היהודית ברודוס]
* [http://www.jewishvirtuallibrary.org/jsource/History/RhodesJews.html מאמר על יהודי רודוס ובית הכנסת קהל שלום, מאת נעמי שיינרמן, The Jewish Virtual Library]
* מיכאל יעקובסון, [https://michaelarch.wordpress.com/2017/06/28/%D7%A1%D7%99%D7%91%D7%95%D7%91-%D7%91%D7%91%D7%99%D7%AA-%D7%94%D7%9B%D7%A0%D7%A1%D7%AA-%D7%94%D7%99%D7%97%D7%99%D7%93-%D7%A9%D7%A9%D7%A8%D7%93-%D7%91%D7%A8%D7%95%D7%93%D7%95%D7%A1/ סיבוב בבית הכנסת היחיד ששרד ברודוס], באתר 'חלון אחורי', 28 ביוני 2017
* 

קהל שלום
קהל שלום
קהל שלום
קטגוריה:רודוס (עיר): מבנים